«Дунейр збгынауэ фи мыгугъэ»
Сэ фыкъысхуейуэ сывмыгъуэтмэ,
Дунейр збгынауэ фи мыгугъэ.
ЗылI къимыгъащIэ сэ згъэщIами,
Сыт щыгъуи гъащIэр
си щIэщыгъуэщ.
КI. А.
Къэбэрдей лирикэм зезыгъэузэщIа, абы зи лъагъуэ бгъуфIэ щыпхызыша тхакIуэ, усакIуэ, драматург, публицист, лъэпкъылI пажэ КIыщокъуэ Алим къызэралъхурэ илъэси 104-рэ ирокъу.
Адыгэм и блэкIар къытещыжу КIыщокъуэм и Iэдакъэ къыщIэкIа «Хъуэпсэгъуэ нур», «Мазэ ныкъуэ щхъуантIэ», «Щынэхужьыкъуэ», «Нал къута», «Лъапсэ» тхыгъэ купщIафIэхэм хэт щымыгъуазэр?! Лъэпкъым, бзэм, хабзэм, цIыху зэхущытыкIэм теухуа и усэ курыххэм языхэз гукIэ зымыщIи щыIэуи фIэщщIыгъуейщ.
КIыщокъуэ Алим и тхыгъэхэр къулей ящI и гъащIэ купщIафIэм, щалъхуа лIэщIыгъуэм екIуэкIа Iуэхугъуэхэм жыджэру зэрыхэтам. Абы Хэку зауэшхуэм лIыхъужьыгъэ къыщигъэлъэгъуащ.
Республикэм и Министрхэм я Советым и УнафэщIым и къуэдзэу, коммунист партым и обкомым и секретару лэжьащ. 1959 гъэм къыщыщIэдзауэ КъБАССР-м и ТхакIуэхэм я зэгухьэныгъэм и унафэщIу, СССР-м и Литфондым и тхьэмадэу щытащ. Совет Союз къэралышхуэм и щэнхабзэм и лэжьакIуэ нэхъ цIэрыIуэхэм, нэхъ зэфIэкIышхуэ дыдэ зыбгъэдэлъхэм ар хабжэрт, тхакIуэхэм я дунейпсо зэгухьэныгъэ щхьэхуэхэм я унафэщIхэм ящыщт.
Зауэм хахуэу зэрыхэтам, и IэнатIэ лъагэхэм хьэлэлу зэрыбгъэдэтам, къихьа творческэ ехъулIэныгъэхэм пэкIуэу, СССР-м, нэгъуэщI къэралхэм я орден, медаль куэд къыхуагъэфэщат, КIыщокъуэм Социалист Лэжьыгъэм и ЛIы-хъужь цIэ лъапIэр къыфIащат. КъБР-м и цIыхубэ усакIуэт, Урысейм, Къэбэрдей-Балъкъэрым я Къэрал саугъэтхэм я лауреатт.
Ауэ езы Алим дежкIэ а цIэ лъапIэ псоми ефIэкIырт къызыхэкIа лъэпкъым къыхуищI пщIэр.
«Си гъащIэ ябгэр щызухынум, шы жэр сытесу среух» псалъэхэр зи Iэдакъэ къыщIэкIа тхакIуэ гуащIафIэм литературэм и шагъдий игъэIурыщIар нобэми лъэрыхьщ.
Щомахуэ Залинэ.
КIыщокъуэ Алим
Гъуэгу къежьапIэ
«Адыгэбзэр сыт щIэдджынур,
Зыдынэсыр КъалэкIыхьырщ», —
Ар ауану Iэджэм жаIэр,
Мышыу псалъэм тIэкIу хэчыхьу.
ЩызэхэсхкIэ сэ а псалъэр,
А гушыIэр сигу темыхуэ.
Станцым нэси унигъэсмэ,
Ар бзэм дежкIэ уфIэмащIэ?
Бзэр шу лъагъуэм хузогъадэ,
Бгъузэу щытми, станцым нос.
Унэсакъэ — гъущI гъуэгушхуэм
Къыщыппэплъэу тетыр поездщ.
Уи гъуэгуанэр жыжьэу щытрэ,
УкIуэфынум къыумыгъазэу —
Шым епсыхи, кIуэ мафIэгукIэ.
Тетщ а гъуэгум вагъуи мази.
Сэ шу лъагъуэр зэпызмычу,
ГъущI гъуэгушхуэм сытехьакъым,
Адыгэбзэр зэзмыгъащIэу,
Урысыбзэр сщIэн слъэкIакъым.
Iуащхьэмахуэ телъ уэс къабзэу,
Сянэм и бзэр сэри сфIэфIт.
Си букварыр зэIусхауэ
Сыкъеджамэ, махуэр уэфIт.
Ноби школым кIуэм а тхылъыр
Я блэгущIэм цIыкIухэм щIэлъщ,
Урысыбзэм и гъуэгушхуэм,
Нытехьэну я гум хэлъщ.
Адыгэбзэр, хэт фIэгугъуми,
Ещхьщ си дежкIэ псыIэрышэм.
Ар уэрэду зэхызохыр,
Къурши губгъуи къыдэушэу.
Хэт ухуейми сыкъыдожэ,
Iэджэм япэ сэ сищащ.
Адыгэбзэу си шы Iэсэм
Шы тесыкIэ сигъэщIащ.
Ар си гъуэгум и къежьапIэщ,
Ар си дамэщ, ар си напщIэщ,
Ар сымыщIэу щытыгъатэм,
КIэщI дыдэнут сэ си гъащIэр.
Сянэм и бзэу си нэм хуэсхь,
Уэ къыптехуэр схуохъу удын.
Гъуэгу тетыныр сэ щызухкIэ,
Уи Iэр сIыгъыу сыухынщ.
